Oficialusis leidinys L 150 , 06/06/2001 p. 0047 - 0048



Tarybos sprendimas 2001 m. gegužės 28 d. dėl Bendrųjų konsulinių instrukcijų dėl vizų V ir VI dalių bei 13 priedo ir Bendrojo vadovo 6a priedo adaptavimo dėl ilgalaikių vizų galiojimo kartu kaip trumpalaikės vizos (2001/420/EB) EUROPOS SĄJUNGOS TARYBA, atsižvelgdama į 2001 m. balandžio 24 d. Tarybos reglamentą (EB) Nr. 789/2001, paliekantį Tarybai įgyvendinimo įgaliojimus dėl tam tikrų išsamių nuostatų ir praktinės tvarkos nagrinėjant prašymus išduoti vizą [1], atsižvelgdama į 2001 m. balandžio 24 d. Tarybos reglamentą (EB) Nr. 790/2001, paliekantį Tarybai įgyvendinimo įgaliojimus dėl tam tikrų išsamių nuostatų ir praktinės tvarkos vykdant pasienio kontrolę bei priežiūrą [2], atsižvelgdama į Prancūzijos Respublikos iniciatyvą, kadangi: (1) Kad būtų galima sudaryti sąlygas taikyti 2001 m. gegužės 28 d. Tarybos reglamentą (EB) Nr. 1091/2001 dėl judėjimo laisvės turint ilgalaikę vizą [3], reikia adaptuoti Bendrąsias konsulines instrukcijas dėl vizų ir Bendrąjį vadovą. (2) Šis sprendimas grindžiamas Šengeno acquis, laikantis Protokolo dėl Šengeno acquis integravimo į Europos Sąjungos sistemą, kaip nustatyta 1999 m. gegužės 20 d. Tarybos sprendimo 1999/435/EB dėl Šengeno acquis apibrėžimo siekiant nustatyti, laikantis atitinkamų Europos bendrijos steigimo sutarties ir Europos Sąjungos sutarties nuostatų, kiekvienos iš tą acquis sudarančių nuostatų ar sprendimų teisinę bazę [4], A priede. (3) Kaip nustatyta prie Europos Sąjungos sutarties ir Europos bendrijos steigimo sutarties pridedamo Protokolo dėl Danijos pozicijos 1 ir 2 straipsniuose, Danija nedalyvauja priimant šį teisės aktą, dėl to jis nėra jai privalomas ar taikytinas. Kadangi šį sprendimą numatoma priimti remiantis Šengeno acquis pagal Europos bendrijos steigimo sutarties IV antraštinės dalies nuostatas, Danija pagal minėto Protokolo 5 straipsnį per šešis mėnesius nuo tos dienos, kai Taryba priima šį sprendimą, nusprendžia, ar ji perkels jį į savo nacionalinę teisę. (4) Islandijos Respublikai ir Norvegijos Karalystei šis sprendimas - tai Šengeno acquis plėtojimas, kaip numatyta 1999 m. gegužės 18 d. Europos Sąjungos Tarybos su šiomis dviem valstybėmis sudarytame susitarime [5]. (5) Vadovaudamosi prie Europos Sąjungos sutarties ir Europos bendrijos steigimo sutarties pridedamo Protokolo dėl Jungtinės Karalystės ir Airijos pozicijos 1 straipsniu, Airija ir Jungtinė Karalystė nedalyvauja priimant šį sprendimą ir, nepažeidžiant minėto protokolo 4 straipsnio, šio sprendimo nuostatos nei Airijai, nei Jungtinei Karalystei netaikomos, PRIĖMĖ ŠĮ SPRENDIMĄ: 1 straipsnis Bendrųjų konsulinių instrukcijų dėl vizų V dalies 2.3 skirsnio trečioji pastraipa keičiama taip: "Tais atvejais, kai prašytojai priskiriami 5B priede išvardytoms kategorijoms, dėl kurių konsultuojamasi su centrine institucija - užsienio reikalų ministerija ar kita institucija - (Konvencijos 17 straipsnio 2 dalis), vienodo pavyzdžio vizos ir ilgalaikės vizos, kartu galiojančios kaip trumpalaikės vizos, išduodamos toliau nustatyta tvarka." 2 straipsnis Bendrųjų konsulinių instrukcijų dėl vizų VI dalis keičiama taip: 1) 1.1 skirsnio antrojoje pastraipoje su įrašu "galioja": a) įvadinė formuluotė keičiama taip: "Ši antraštė gali būti užpildoma tik vienu iš šių keturių būdų:"; b) pridedamas šis tekstas: "d) Šengeno valstybė (vartojant santrumpas b punkte), išdavusi nacionalinę ilgalaikę vizą + Šengeno valstybės:"; c) kaip trečioji įtrauka įterpiama: "— Kai įklija naudojama išduodant nacionalinę ilgalaikę vizą kartu kaip vienodo pavyzdžio trumpalaikę vizą ilgiausiam trijų mėnesių nuo jos pradinio galiojimo laikotarpiui, į šią antraštę turi būti įrašoma valstybė narė, išdavusi nacionalinę ilgalaikę vizą, o po jos – "Šengeno valstybės";."; 2) 1.7 skirsnio pirmojoje pastraipoje su įrašu "vizos rūšis" pridedama: "D + C: nacionalinė ilgalaikė viza, kartu galiojanti kaip trumpalaikė viza". 3 straipsnis Šio sprendimo priede nustatytas vizos įklijos, naudojamos išduodant nacionalinę ilgalaikę vizą, kartu galiojančią kaip vienodo pavyzdžio trumpalaikė viza, užpildymo būdas taip pat nurodomas Bendrųjų konsulinių instrukcijų dėl vizų 13 priede ir Bendrojo vadovo 6a priede. 4 straipsnis Šis sprendimas taikomas nuo 2001 m. birželio 15 d. 5 straipsnis Šis sprendimas skirtas valstybėms narėms pagal Europos bendrijos steigimo sutartį. Priimta Briuselyje, 2001 m. gegužės 28 d. Tarybos vardu Pirmininkas T. Bodström [1] OL L 116, 2001 4 26, p. 2. [2] OL L 116, 2001 4 26, p. 5. [3] OL L 150, 2001 6 6, p. 4. [4] OL L 176, 1999 7 10, p. 1. [5] OL L 176, 1999 7 10, p. 36. -------------------------------------------------- PRIEDAS NACIONALINĖ ILGALAIKĖ VIZA, KARTU GALIOJANTI KAIP TRUMPALAIKĖ VIZA 15 PAVYZDYS - Šiuo atveju po užrašo "GALIOJA" įrašomas ilgalaikę vizą išdavusios šalies kodas + žodžiai "Šengeno valstybės". - Šis pavyzdys rodo, kad nacionalinę ilgalaikę vizą išdavė Prancūzija ir, kad ji kartu galioja kaip vienodo pavyzdžio trumpalaikė viza. - Ilgalaikė viza, kartu galiojanti kaip trumpalaikė viza, turi identifikavimo kodą D + C. --------------------------------------------------